Primarul suspendat al Bacaului, Romeo Stavarache, a venit cu o idee care l-a facut pe procurorul de la DNA sa uite sa vorbeasca in termeni juridici.

Ieri, la Curtea de Apel, s-a judecat o noua cerere prin care primarul a solicitat permisiunea de a parasi domiciliul “pentru a se prezenta la locul de munca”, in zilele de luni, miercuri si vineri, intre orele 9-14.

„Nu este niciun impediment pentru care nu poate beneficia de dreptul la munca. Exercitarea functiei de primar nu i-a fost interzisa prin nicio hotarâre judecatoreasca si nu exista nici un risc social de a-si desfasura activitatea si nici indicii ca se va sustrage de la judecarea dosarului. Sotia este singura care asigura un venit, dar acesta este insuficient”, a explicat avocata Doinita Boana.

In cerere s-a mai precizat ca primarul vrea sa beneficieze si de zilele de concediu neefectuat, din perioada 2013-2014, dar si de retributia cuvenita. Primarul a luat in calcul ca instanta ar putea respinge aceasta cerere având in vedere riscul ca alesul local sa ia contact in primarie cu persoane care au calitatea de martori sau denuntatori in proces.

Asa ca s-a aratat dispus sa-si mute biroul in fostul sediu al Bibliotecii Judetene, vizavi de Hotelul Decebal.

Procurorul de sedinta a cerut respingerea cererii, aratând ca prin acest demers nu se incearca decât revocarea ordinului prefectului de suspendare a mandatului de primar.

„Nu intelegem cum domnul Stavarache ar putea fi primar trei zile pe saptamâna, câteva ore pe zi! Denuntatorii in cauza au in continuare contracte cu primaria si vor dori sa participe la licitatie. Cum ar putea domnul primar sa-si desfasoare activitatea in mod obiectiv?”, a intrebat procurorul.

Stavarache a invocat insistent dreptul la munca si s-a aratat disponibil sa munceasca nu doar trei zile pe saptamâna, ci full-time, daca instanta este de acord. A amintit si de cei doi copii pe care ii are in intretinere, insa judecatorul nu s-a lasat impresionat.

Cererea a fost respinsa, iar primarul a facut contestatie.